b'\n_START_ARTICLE_\nRashomon \xe2\x80\x93 paholaisen temppeli\n_START_SECTION_\nJuoni\n_START_PARAGRAPH_\nRoisto raiskaa naisen ja murhaa t\xc3\xa4m\xc3\xa4n puolison. Silt\xc3\xa4 ainakin vaikuttaa. Mutta kun tarina kerrotaan nelj\xc3\xa4st\xc3\xa4 eri n\xc3\xa4k\xc3\xb6kulmasta \xe2\x80\x93 naisen, roiston, murhatun miehen ja todistajan \xe2\x80\x93 ei en\xc3\xa4\xc3\xa4 ole lainkaan varmaa, mit\xc3\xa4 todella tapahtui. Tarinasta tulee entist\xc3\xa4 ristiriitaisempi. Kenen sanaan ja tekoihin on uskominen? Alkaa vaikuttaa silt\xc3\xa4, ettei yksik\xc3\xa4\xc3\xa4n nelj\xc3\xa4st\xc3\xa4 tarinasta ole erityisen totuudenmukainen.\n_START_SECTION_\nVastaanotto\n_START_PARAGRAPH_\nJapanilaisissa kriitikoissa her\xc3\xa4tti h\xc3\xa4mm\xc3\xa4styst\xc3\xa4, ett\xc3\xa4 elokuva sai l\xc3\xa4nness\xc3\xa4 my\xc3\xb6nteisen vastaanoton. Ep\xc3\xa4iltiin, ett\xc3\xa4 syyn\xc3\xa4 oli toisaalta sen eksoottisuus, toisaalta se, ett\xc3\xa4 se on japanilaisia elokuvia l\xc3\xa4nsimaisempi. Heid\xc3\xa4n n\xc3\xa4kemyksens\xc3\xa4 mukaan Kurosawa otti liiaksi vapauksia aineistoon n\xc3\xa4hden. Kurosawa puolestaan n\xc3\xa4ki japanilaisten kriittisen asenteen johtuvan juuri siit\xc3\xa4, ett\xc3\xa4 elokuva menestyi l\xc3\xa4nness\xc3\xa4, mik\xc3\xa4 her\xc3\xa4tt\xc3\xa4\xc3\xa4 ep\xc3\xa4ilyksi\xc3\xa4 sen aitoudesta._NEWLINE_Elokuvassa kuvataan murhaa ja raiskausta nelj\xc3\xa4n todistajan kertomien selostusten kautta. Elokuvan juoni asettaa totuuden luonteen kyseenalaiseksi. Katsojan on kuitenkin m\xc3\xa4\xc3\xa4r\xc3\xa4 omaksua ep\xc3\xa4toivon sijaan my\xc3\xb6nteinen asenne, huomata esimerkiksi k\xc3\xb6yh\xc3\xa4 mies, joka ottaa hyl\xc3\xa4tyn lapsen suojaansa._NEWLINE_Helsingin Sanomien Timo Peltosen mukaan Kurosawa poikkeaa elokuvaperinteest\xc3\xa4, jossa roolihenkil\xc3\xb6 voi valehdella, mutta n\xc3\xa4ytetty takauma kertoo totuuden. Elokuva ei kuitenkaan torju katsojaa, vaan p\xc3\xa4invastoin vet\xc3\xa4\xc3\xa4 h\xc3\xa4net mukaan pohtimaan totuutta. Kurosawa tekee loppuratkaisusta toisenlaisen kuin Akutagawan tarinoiden pessimistinen p\xc3\xa4\xc3\xa4t\xc3\xb6s. Kriitikon mukaan sodan j\xc3\xa4lkeen tarvittiin toivonkipin\xc3\xa4\xc3\xa4._NEWLINE_Kolmekymment\xc3\xa4 suomalaista elokuva-arvostelijaa ja -asiantuntijaa \xc3\xa4\xc3\xa4nesti vuonna 1979 luettelon kaikkien aikojen sadasta merkitt\xc3\xa4vimm\xc3\xa4st\xc3\xa4 elokuvasta, ja Rashomon p\xc3\xa4\xc3\xa4si mukaan kahdeksalla \xc3\xa4\xc3\xa4nell\xc3\xa4. BBC:n kansainv\xc3\xa4linen asiantuntijaraati \xc3\xa4\xc3\xa4nesti sen vuonna 2018 kaikkien aikojen nelj\xc3\xa4nneksi parhaaksi ei-englanninkieliseksi elokuvaksi.\n_START_SECTION_\nSovitukset\n_START_PARAGRAPH_\nRashomon on vaikuttanut voimakkaasti my\xc3\xb6hempiin takaumiin perustuviin elokuviin. Martin Ritt on ohjannut Rashomonista western-version H\xc3\xa4v\xc3\xa4isty (1964).'